Strandbetoging by Vishoek beplanBetogers stap die afgelope naweek op ‘n strand in Langebaan. (Foto: Facebook) Nog ŉ betoging word hierdie naweek op ŉ Kaapse strand beoog. Hierdie keer nooi ŉ organisasie genaamd WAM, oftewel We Are More, mense om Saterdag na Vishoek op te ruk om “die einde van die afsonderingstyd te eis”. Daar was verlede naweek heelparty betogings op strande deur mense wat geëis het dat dié openbare ruimtes weer oopgestel word. Die meeste strande is vroeër as deel van die regering se maatreëls om Covid-19 te stuit, gesluit. ‘n Uitnodiging na die byeenkoms wat op sosiale media versprei word. Die polisie het verlede Saterdagoggend vergeefs probeer om tientalle mense van die strand by Muizenberg te verjaag en het later maar bloot uit hul polisievoertuie toegekyk. ŉ Soortgelyke betoging is ook by Langebaan gehou. In sy uitnodiging op sosialemediaplatforms sê WAM “ons, die mense, het die strande heropen en nou gaan ons die afsonderingstyd beëindig”. Pres. Cyril Ramaphosa het Maandag, kort ná die betogings, aangekondig dat strande heropen word as deel van ŉ verslapping van afsonderingsregulasies. Die organiseerders van môre (Saterdag) se betoging sê hulle verwag heelwat mense omdat Suid-Afrikaners nou genoeg gehad het. Hulle beoog later die middag ook ŉ byeenkoms by die Noordhoek-strand waar die aanwesiges die volle name, kwalifikasies en burgerskap van diegene op die koronavirusbevelsraad gaan eis.